CELEX: 32021R2153
Language: et
Date: 2021-08-06 00:00:00
Title: Komisjoni delegeeritud määrus (EL) 2021/2153, 6. august 2021, millega täiendatakse Euroopa Parlamendi ja nõukogu direktiivi (EL) 2019/2034 regulatiivsete tehniliste standardite osas, millega määratakse kindlaks kriteeriumid, mille alusel kohaldatakse teatavate investeerimisühingute suhtes määruse (EL) nr 575/2013 nõudeid (EMPs kohaldatav tekst)

7.12.2021   
               
               
                  ET
               
               
                  Euroopa Liidu Teataja
               
               
                  L 436/9
               
            
         KOMISJONI DELEGEERITUD MÄÄRUS (EL) 2021/2153,
         6. august 2021,
         millega täiendatakse Euroopa Parlamendi ja nõukogu direktiivi (EL) 2019/2034 regulatiivsete tehniliste standardite osas, millega määratakse kindlaks kriteeriumid, mille alusel kohaldatakse teatavate investeerimisühingute suhtes määruse (EL) nr 575/2013 nõudeid
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 27. novembri 2019. aasta direktiivi (EL) 2019/2034, mis käsitleb investeerimisühingute usaldatavusnõuete täitmise järelevalvet ning millega muudetakse direktiive 2002/87/EÜ, 2009/65/EÜ, 2011/61/EL, 2013/36/EL, 2014/59/EL ja 2014/65/EL, (1) eriti selle artikli 5 lõike 6 kolmandat lõiku,
         ning arvestades järgmist:
         
                     (1)
                  
                  
                     Vastavalt direktiivi (EL) 2019/2034 artikli 5 lõikele 1 võivad pädevad asutused nõuda, et teatavaid investeerimisühinguid käsitletaks usaldatavusnõuete osas samamoodi nagu krediidiasutusi, mis kuuluvad Euroopa Parlamendi ja nõukogu määruse (EL) nr 575/2013 (2) kohaldamisalasse, ning et nad järgiksid usaldatavusnõuete täitmise järelevalvet vastavalt Euroopa Parlamendi ja nõukogu direktiivile 2013/36/EL (3).
                  
               
                     (2)
                  
                  
                     Direktiivi (EL) 2019/2034 artikli 5 lõike 1 punkti a kohaldamisel tuleks täpsustada, et kui investeerimisühing tegeleb tegevusega, mis ületab vähemalt ühte neljast kvantitatiivsest künnisest, mis puudutavad börsiväliseid tuletisinstrumente, finantsinstrumentide emissiooni tagamist ja/või finantsinstrumentide pakkumise korraldamist siduva kohustuse alusel, investoritele antud krediiti või laene ning lunastamata võlaväärtpabereid, siis toimub kõnealune tegevus sellises ulatuses, et investeerimisühingu maksejõuetuse või raskuste tõttu võib tekkida süsteemne risk.
                  
               
                     (3)
                  
                  
                     Võttes arvesse direktiivi (EL) 2019/2034 artiklis 5 osutatud investeerimisühingute tegevuse süsteemset olulisust ja nn nakkusefekti võimalikku märkimisväärset mõju kogu finantssektorile, tuleks direktiivi (EL) 2019/2034 artikli 5 lõike 1 punkti b kohaldamisel arvesse võtta investeerimisühinguid, kes on kliirivad liikmed määruse (EL) 2019/2033 artikli 4 lõike 1 punktis 3 tähenduses ja kes pakuvad kliirimisteenuseid teistele finantseerimisasutustele, kes ise ei ole kliirivad liikmed.
                  
               
                     (4)
                  
                  
                     Käesolev määrus põhineb regulatiivsete tehniliste standardite eelnõul, mille Euroopa Pangandusjärelevalve on esitanud komisjonile pärast konsulteerimist Euroopa Väärtpaberiturujärelevalvega.
                  
               
                     (5)
                  
                  
                     Euroopa Pangandusjärelevalve on regulatiivsete tehniliste standardite eelnõu kohta, millel käesolev määrus põhineb, korraldanud avalikud konsultatsioonid, analüüsinud võimalikke seonduvaid kulusid ja tulusid ning küsinud nõu Euroopa Parlamendi ja nõukogu määruse (EL) nr 1093/2010 (4) artikli 37 kohaselt loodud pangandussektori sidusrühmade kogult,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Tegevuse ulatus
            Direktiivi (EL) 2019/2034 artikli 5 lõike 1 punkti a kohaldamisel loetakse investeerimisühingu tegevus toimunuks sellises ulatuses, et investeerimisühingu maksejõuetuse või raskustega võib kaasneda süsteemne risk, kui investeerimisühing ületab mõne järgmistest künnistest:
            
                        a)
                     
                     
                        börsivälised tuletisinstrumendid, mida ei kliirita keskselt, tingliku koguväärtusega 50 miljardit eurot;
                     
                  
                        b)
                     
                     
                        finantsinstrumentide emissiooni tagamine ja/või finantsinstrumentide pakkumise korraldamine siduva kohustuse alusel koguväärtusega 5 miljardit eurot;
                     
                  
                        c)
                     
                     
                        investoritele antud krediit või laenud, mis võimaldab neil teha tehinguid, koguväärtusega 5 miljardit eurot; ning
                     
                  
                        d)
                     
                     
                        lunastamata võlaväärtpaberid koguväärtusega 5 miljardit eurot.
                     
                  
         
            Artikkel 2
            Kliiriv liige
            Investeerimisühinguid, kes on kliirivad liikmed ja kes osutavad kliirimisteenuseid muudele finantssektori üksustele, kes ise ei ole kliirivad liikmed, tuleb võtta arvesse direktiivi (EL) 2019/2034 artikli 5 lõike 1 punkti b kohaldamisel.
         
         
            Artikkel 3
            Jõustumine
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. august 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 314, 5.12.2019, lk 64.
         
            (2)  Euroopa Parlamendi ja nõukogu 26. juuni 2013. aasta määrus (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta (ELT L 176, 27.6.2013, lk 1).
         
            (3)  Euroopa Parlamendi ja nõukogu 26. juuni 2013. aasta direktiiv 2013/36/EL, mis käsitleb krediidiasutuste tegevuse alustamise tingimusi ning krediidiasutuste ja investeerimisühingute usaldatavusnõuete täitmise järelevalvet, millega muudetakse direktiivi 2002/87/EÜ ning millega tunnistatakse kehtetuks direktiivid 2006/48/EÜ ja 2006/49/EÜ (ELT L 176, 27.6.2013, lk 338).
         
            (4)  Euroopa Parlamendi ja nõukogu 24. novembri 2010. aasta määrus (EL) nr 1093/2010, millega asutatakse Euroopa Järelevalveasutus (Euroopa Pangandusjärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/78/EÜ (ELT L 331, 15.12.2010, lk 12).